b"\n_START_ARTICLE_\nRetrat del senyor Felip Vives de Canyamars i Mompalau\n_START_SECTION_\nContext hist\xc3\xb2ric i art\xc3\xadstic\n_START_PARAGRAPH_\nEl retrat barroc valenci\xc3\xa0 tingu\xc3\xa9 un ampli desenvolupament i produ\xc3\xad obres de qualitat notable degudes a Francesc Ribalta, Joan Ribalta, Jeroni Jacint Espinosa o els March. La tradici\xc3\xb3 retratista a Val\xc3\xa8ncia, que plasmava els trets ver\xc3\xaddics d'un personatge, l'havia comen\xc3\xa7ada Joan Sarinyena en les darreres d\xc3\xa8cades del segle XVI, superant la idealitzaci\xc3\xb3 pr\xc3\xb2pia del Renaixement, que amb Joan de Joanes havia at\xc3\xa8s les m\xc3\xa9s altes cotes. Anunciava Sarinyena un naturalisme incipient que encara es movia en els par\xc3\xa0metres m\xc3\xa9s comuns del retrat cinccentista, al qual va saber infondre un grau de realisme de nou encuny, capa\xc3\xa7 de plasmar la imatge del retratat amb tota la seua cruesa: nom\xc3\xa9s cal recordar els nombrosos retrats que Sarinyena va fer per a la Generalitat (Sala Nova), per al patriarca Ribera (Sant Llu\xc3\xads Bertran, Sor Margarita Agull\xc3\xb3) o per a l'Ajuntament de Val\xc3\xa8ncia (Beat Nicol\xc3\xa1s Factor, Fra Francesc del Nen Jes\xc3\xbas), en els quals es cercava en primer lloc plasmar la veritable ef\xc3\xadgie del personatge._NEWLINE_Posteriorment, la tradici\xc3\xb3 retrat\xc3\xadstica valenciana seria renovada amb Francesc Ribalta al comen\xc3\xa7ament del segle XVII amb un tipus de retrat m\xc3\xa9s grat i proper en plasticitat i concepte al m\xc3\xb3n real, que combinava una t\xc3\xa8cnica depurada apresa a la cort davant obres d'Alonso S\xc3\xa1nchez Coello, Bartolom\xc3\xa9 Carducho o Juan Pantoja de la Cruz. Cal recordar en aquest sentit el bell retrat de Jer\xc3\xb3nimo Funes y Mu\xc3\xb1oz acompanyat de la seua dona al Museu de la Universitat de Kentucky, en el qual Francesc Ribalta presenta en figures de mig cos un cavaller de l'Orde de Sant Jaume i gentilhome a palau en portar una gran clau a la cintura, el qual mostra a la seua dona un quadret de la Sagrada Fam\xc3\xadlia en qu\xc3\xa8 apareixen sant Josep i la Mare de D\xc3\xa9u, la qual cosa refor\xc3\xa7a la idea del matrimoni cristi\xc3\xa0. Al costat de la dona, un gosset falder simbolitza la virtut de la fidelitat._NEWLINE_En ple segle XVII, el g\xc3\xa8nere del retrat naturalista va aconseguir a Val\xc3\xa8ncia la seua m\xc3\xa0xima expressi\xc3\xb3 amb el pintor Jeroni Jacint Espinosa, ja que des del comen\xc3\xa7ament de la seua carrera demostra veritables dots per a plasmar la individualitat de personatges, tant en quadres de composici\xc3\xb3 com el Miracle del Crist del Rescat de 1620 (Val\xc3\xa8ncia, col\xc2\xb7lecci\xc3\xb3 Oliag), o en teles de figura sola com el retrat del pare dominic Jer\xc3\xb3nimo Mos realitzat per Espinosa el 1628 (Museu de Belles Arts de Val\xc3\xa8ncia), magn\xc3\xadfic exemplar per a apreciar les seues qualitats com a retratista, en el qual plasma amb la mateixa intensitat una mirada, els objectes sobre una taula o la textura d'un h\xc3\xa0bit._NEWLINE_P\xc3\xa9rez S\xc3\xa1nchez ha assenyalat que l'elegant posat del retratat ens parla del seu rang: el personatge va \xc3\xa9sser fill del cinqu\xc3\xa8 bar\xc3\xb3 de Benifair\xc3\xb3, el senyor Joan Vives de Canyamars i Alapont, el qual va arribar a \xc3\xa9sser virrei i capit\xc3\xa0 general del regne de Sardenya i que en segones noces s'havia casat amb la senyora Maria Mompalau i Lloris. De to m\xc3\xa9s aristocr\xc3\xa0tic hom coneix els retrats del llinatge Canyamars realitzats el 1634 per Espinosa: el d'El senyor Alonso de Canyamars (Kingston Lacy, col\xc2\xb7lecci\xc3\xb3 Bankes), amb un aire que enlla\xc3\xa7a amb el de Diego Vel\xc3\xa1zquez en presentar el protagonista amb gos acompanyat dempeus sobre un fons en una estan\xc3\xa7a buida, o el Retrat del senyor Felip Vives de Canyamars i Mompalau, el qual P\xc3\xa9rez S\xc3\xa1nchez considera una obra mestra en el seu g\xc3\xa8nere pel fet que palesa un prodigi\xc3\xb3s domini en la captaci\xc3\xb3 de la realitat i un maneig de la llum d'evocaci\xc3\xb3 tenebrista.\n_START_SECTION_\nDescripci\xc3\xb3\n_START_PARAGRAPH_\nEn aquest quadre, el retratat, elegantment vestit de fosc amb gorgera i punys blancs lleugerament blavosos, apareix dempeus sobre fons sobri i embolicat en un mantell blanc de l'orde de Montesa. La m\xc3\xa0 dreta porta mig nuats els cordons que constitueixen el cenyidor del mantell, dels extrems dels quals pengen unes gruixudes borles cotonoses d'adorn. La m\xc3\xa0 esquerra es recolza a l'empunyadura de l'espasa que porta a la cintura._NEWLINE_Entre els valors pl\xc3\xa0stics m\xc3\xa9s destacables d'aquest retrat sobresurt la qualitat indiscutible en el tractament de les teles, tant en la manera com estan resolts la gorgera i els punys com en el vigor\xc3\xb3s ombreig a les carnacions i, sobretot, l'ampul\xc2\xb7losa cad\xc3\xa8ncia del mantell blanc que envolta el retratat i li atorga un aire solemne."